Notum sit omnibus quod ego Benedictus presbiter, laudantibus nepotibus meis Stephano atque Gislaberto, do et concedo Deo et sancte Marie de Firmitate et monachis ejusdem loci unam vineam apud Melissi, videlicet in marturem ante castellum, laudante Roberto preposito et Guillelmo, filio ejus, et Letaldo, fratre Roberti. Testes: Gislabertus Rufus, Robertus filius ejus, Pains li Marreglers, Guichardus frater ejus. Ego Petrus, Dei gratia Cabilonis episcopus, auctoritate Dei omnipotentis Patris et Filii et Spiritus Sancti et beatorum apostolorum Petri et Pauli atque Vincentii levite et martiris omniumque sanctorum confirmo ea que continentur in carta ista. Si quis ea violaverit alienus a corpore et sanguine Domini nostri Ihesu Christi et a communicatione sancte ecclesie fiat et excommunicationi in perpetuum subjaceat nisi Deo et fratribus Firmitatis satisfecerit. Amen. Amen. Fiat. Fiat.